b'\n_START_ARTICLE_\nSufra\xc5\xbeist\xc4\x97s\n_START_SECTION_\nIstorija\n_START_PARAGRAPH_\nJos buvo geriausiai istorijoje \xc5\xbeinomos kovotojos u\xc5\xbe moter\xc5\xb3 lygias teises. Jud\xc4\x97jimas buvo paplit\xc4\x99s XIX a. antroje pus\xc4\x97je - XX a. pr., daugiausia Did\xc5\xbeiojoje Britanijoje, Vakar\xc5\xb3 Europoje, JAV. Jos organizavo taikias pilietinio nepaklusnumo akcijas, mitingus, paradus. Po Pirmojo pasaulinio karo daugelyje \xc5\xa1ali\xc5\xb3 moterims gavus rinkim\xc5\xb3 teis\xc4\x99, \xc5\xa1is jud\xc4\x97jimas i\xc5\xa1nyko._NEWLINE_Pirmosios moter\xc5\xb3 rinkim\xc5\xb3 teis\xc4\x99 gavo Naujojoje Zelandijoje (1893 m.), Australijoje (1902 m.), Suomijoje (1906 m.). V\xc4\x97liausiai \xc5\xa1i teis\xc4\x97 tarp Europos \xc5\xa1ali\xc5\xb3 \xc4\xafgyvendinta \xc5\xa0veicarijoje (1971 m.), Portugalijoje (1974 m.), Lichten\xc5\xa1teine (1984 m.).\n_START_SECTION_\nLietuvoje\n_START_PARAGRAPH_\nFeminizmas Lietuvoje atsirado XIX a.\xe2\x80\x8c pab. \xe2\x80\x93 XX a. pr., tada buvo prad\xc4\x97ta kalb\xc4\x97ti apie lygias moter\xc5\xb3 ir vyr\xc5\xb3 teises. Tuo metu feminist\xc4\x97s buvo vadinamos sufra\xc5\xbeist\xc4\x97mis ir kovojo u\xc5\xbe moter\xc5\xb3 rinkim\xc5\xb3 teis\xc4\x99. Garsiausios to meto Lietuvos sufra\xc5\xbeist\xc4\x97s buvo Gabriel\xc4\x97 Petkevi\xc4\x8dait\xc4\x97-Bit\xc4\x97, Ona Ma\xc5\xa1iotien\xc4\x97, Felicija Bortkevi\xc4\x8dien\xc4\x97, nuosekliai kovojusios u\xc5\xbe lygias teises. Lietuvoje organizuotas moter\xc5\xb3 jud\xc4\x97jimas d\xc4\x97l rinkim\xc5\xb3 teis\xc4\x97s prasid\xc4\x97jo 1905, kai Vilniuje susik\xc5\xabr\xc4\x97 pirmoji moter\xc5\xb3 organizacija \xe2\x80\x93 Lietuvos moter\xc5\xb3 susivienijimas moter\xc5\xb3 teis\xc4\x97ms ginti. Susivienijimo tikslas buvo kovoti d\xc4\x97l moter\xc5\xb3 rinkim\xc5\xb3 teis\xc4\x97s ir galimyb\xc4\x97s dalyvauti nepriklausomos valstyb\xc4\x97s atk\xc5\xabrime. Pagrindinis sufra\xc5\xbeis\xc4\x8di\xc5\xb3 tikslas buvo pasiektas 1918 m. lapkri\xc4\x8dio 2 d. \xe2\x80\x93 moterims buvo suteikta balsavimo teis\xc4\x97, kuri buvo \xc4\xaftraukta ir \xc4\xaf laikin\xc4\x85j\xc4\x85 Konstitucij\xc4\x85.'